Die objektiewe element is nodig om te verhoed dat ons howe oorval word deur ’n stortvloed eise deur hipersensitiewe mense.55 Die vraag in elke geval sal wees of redelikerwys gesê kan word dat die persoon se eie gevoel van sy of haar sin vir selfrespek (self-esteem) aangetas is. Dit gaan hier nie oor hoe ander in die samelewing – insluitende lede van die ANC – deur die kunswerk geraak is nie, maar oor hoe president Zuma self daardeur geraak is. Dit is belangrik om daarop te let dat die objektiewe vraag of dit objektief gesproke redelik geag sou kon word dat iemand persoonlik gekrenk voel deur ’n kunswerk, ook ag moet slaan op ander grondwetlike norme en waardes en dat die toets die waardes moet inkorporeer.56 Die vraag is of daar ander grondwetlike waardes is wat ’n hof sal oorreed dat die andersins krenkende uitbeelding van ’n president nietemin redelikerwys nie onregmatig is nie en wat die President sal verhoed om ’n suksesvolle aksie te loods omdat sy persoonlike menswaardigheid gekrenk is. In die Dey-saak het regters Froneman en Cameron beslis dat daar ten spyte van ander grondwetlike waardes tog bevind kon word dat die redelike persoon in dokter Dey se posisie gekrenk sou voel indien hy of sy uitgebeeld word of geassosieer word met ’n naakte, onwelvoeglike en moontlike onkuise foto en dat sulke gevoelens deur ons reg beskerm behoort te word.57